A TANÁCS 274/2008/EK RENDELETE
(2008. március 17.)
a vámmentességek közösségi rendszerének létrehozásáról szóló 918/83/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 26. cikkére,
tekintettel a Bizottság javaslatára,
mivel:
(1)
Azon árucikkek behozatalának, amely a 918/83/EGK tanácsi rendeletnek (1) megfelelően mentes a közös vámtarifában meghatározott vám alól, valószínűleg nem lesz komoly káros hatása a Közösség iparára, tekintettel a behozott mennyiségeket, illetve értékeket, valamint a felhasználásukat illető korlátozásokra és/vagy a behozatal után végzett vámellenőrzésre. Ezért helyénvaló kizárni az EK-Szerződés 133. cikke alapján a kereskedelem védelmére bevezetett intézkedések alkalmazásából a vámmentességben részesülő áruk behozatalát.
(2)
A második lakóhely berendezésére szolgáló háztartási célú ingóságok behozatala ugyanolyan korlátozás és ellenőrzés alá tartozik, mint amikor ezeket az árucikkeket egy természetes személy harmadik országból szokásos lakóhelyének áthelyezésekor hozza be. Bár az előbbi behozatali mód a tagállamokban ugyanazt az adminisztratív terhet jelenti az importáló személy és a vámigazgatási szervek számára, nem részesül hozzáadottérték-adó (héa) alóli mentességben, míg az utóbbi igen. Ezenkívül a második lakóhely berendezését szolgáló háztartási célú ingóságok vámmentességének gazdasági haszna az ellenőrzés többletköltségével összehasonlítva csekély. Ezért az ezeknek az árucikkeknek a vámmentességére vonatkozó rendelkezéseket el kell hagyni.
(3)
A 918/83/EGK rendelet 27. cikkében megállapított 22 ECU összegű értékhatár 1991 óta nem került emelésre, miközben a vám összegét jelentősen csökkentették vagy teljesen eltörölték. Ennek megfelelően helyénvaló megemelni az elhanyagolható értékű küldeményekre vonatkozó értékhatárt.
(4)
Annak biztosítására, hogy az utasok személyi poggyászában levő, hozzáadottérték-adó alól mentes árucikkek behozatala ne legyen vámköteles, a harmadik országból beutazó személyek által importált áruk után fizetendő hozzáadottérték-adó és jövedéki adó alóli mentesítéséről szóló, 2007. december 20-i 2007/74/EK tanácsi irányelv (2) figyelembevétele érdekében módosítani kell a 918/83/EGK rendelet erre vonatkozó rendelkezéseit. Ezért abban az esetben, ha a 2007/74/EK irányelvvel összhangban bevezetett nemzeti héatörvény héamentességet ír elő, vámmentességet kell adni. Ebben az összefüggésben biztosítani kell, hogy a közös hozzáadottértékadó-rendszerről szóló, 2006. november 28-i 2006/112/EK tanácsi irányelv (3) 6. cikkében felsorolt területeken ugyanazokat a vámmentességi rendelkezéseket alkalmazzák.
(5)
A 918/83/EGK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 918/83/EGK rendelet a következőképpen módosul:
1.
Az 1. cikk (1) bekezdésének helyébe a következő szöveg lép:
„(1) Ez a rendelet felsorolja azokat az eseteket, amelyekben különleges körülmények miatt az import- és exportvámok, valamint az EK-Szerződés 133. cikke alapján elfogadott intézkedések alól mentességet kell adni, amikor az árukat szabad forgalomba bocsátják vagy a Közösség vámterületéről exportálják.”
2.
Az I. fejezetben a IV. címet el kell hagyni.
3.
A 27. cikkben a 22 ECU érték helyébe 150 EUR kerül.
4.
A 45. cikk helyébe a következő szöveg lép:
„45. cikk
Azok az árucikkek, amelyeket a harmadik országból érkező utasok személyi poggyásza tartalmaz, importvámoktól mentesen hozhatóak be, feltéve, hogy az ilyen import a harmadik országokból beutazó személyek által importált termékek után fizetendő hozzáadottérték-adó és jövedéki adó alóli mentesítésről szóló, 2007. december 20-i 2007/74/EK (4) tanácsi irányelv rendelkezéseivel összhangban elfogadott nemzeti jogszabályok rendelkezései értelmében hozzáadottértékadó-mentes.
A közös hozzáadottértékadó-rendszerről szóló, 2006. november 28-i 2006/112/EK (5) tanácsi irányelv 6. cikkének (1) bekezdésében felsorolt területekre behozott árucikkek ugyanazon vámmentességi rendelkezések alá tartoznak, mint az érintett tagállam területének bármely más részére behozott árucikkek.
5.
A 46-49. cikket el kell hagyni.
6.
A 127. cikk a következő bekezdéssel egészül ki:
„(3) Azok az árucikkek, amelyek e rendelettel összhangban vámmentesen hozhatóak be, nem tartoznak az EK-Szerződés 133. cikke alapján elfogadott intézkedések értelmében alkalmazott mennyiségi korlátozások hatálya alá sem.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2008. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 17-én.